text: Ambassadør, ministre og dansere forvandler Bevtoft til Korea
  16 oktober 2016 kl. 06.36
  Bevtoft Hallen syder søndag af liv og velsmag, når der bydes indenfor til koreansk dans, taekwondo og masser af lækre specialiteter.
  Søndag eftermiddag ligner Bevtoft ikke sig selv. Byens sportshal bliver udpræget asiatisk til arrangementet Korea comes to Bevtoft.
  Den sydkoreanske ambassadør og hans personale fra ambassaden tilbereder koreanske specialiteter, som gæsterne både kan smage og købe med hjem.
  - Vi har en del af de danske landbrugsprodukter i Korea,  for eksempel svinekød, kylling og pølser. Og de danske produkter er af en virkelig høj kvalitet, siger Young-sam Ma, den sydkoreanske ambasadør i Danmark. 
  Direkte fra Korea kommer en særlig dansetrup, som vil fremføre den traditionelle, koreanske høstdans Nongak, som du kan få en forsmag på i videoen herunder.
  Publikum kan også opleve et stort opsat taekwondoshow med professionelle taekwondoudøvere.
  Erhvervs- og vækstminister Troels Lund Poulsen (V) står for den officielle åbning af arrangementet. Borgmester H.P. Geil (V) benytter samtidig, sammen med borgmester Inkyu Kang, lejligheden til at underskrive partnerskabsaftalen med Haderslevs nye sydkoreanske partnerby Naju.
  Det er købmanden i Bevtoft, Claus Hansen, der står bag arrangementet, der løber af stablen søndag fra klokken 16-19.
  
  Korea comes to Bevtoft
  16.00: Ankomst16.05: Velkomst v/ Claus Hansen – konferencier: Peter Glistrup16.10: Erhvervs- og vækstminister Troels Lund Poulsen16.15: Ambassadør16.20: Tromme-, sang- og danseshow med introduktion på dansk og engelsk16.40: Taekwondoshow med introduktion på dansk og engelsk17.00: Ambassadøren og borgmestre underskriver venskabsaftale17.10: Introduktion af produkter ved Peter Glistrup17.15: Spisning og salg17.30: To maddemonstrationer under spisningen18.45: Tromme, sang, og dans med introduktion18.57: Farvel v/ambassadøren
  
  